b'\n_START_ARTICLE_\nTwin Peaks (serial)\n_START_SECTION_\nOrigini\n_START_PARAGRAPH_\nUn produc\xc4\x83tor de la studioul Warner Brothers dorea ca Lynch s\xc4\x83 regizeze un film despre Marilyn Monroe, bazat pe cartea The Goddess. Lynch \xc3\xae\xc8\x99i aduce aminte \xc3\xaen cartea Lynch on Lynch c\xc4\x83 era "oarecum interesat. \xc3\x8emi pl\xc4\x83cea mult ideea acestei femei cu probleme, dar nu \xc8\x99tiam dac\xc4\x83-mi place ca asta s\xc4\x83 fie o poveste adev\xc4\x83rat\xc4\x83." Mark Frost a fost angajat s\xc4\x83 scrie scenariul. De\xc8\x99i proiectul a fost abandonat de Warner Brothers, Lynch \xc8\x99i Frost au devenit buni prieteni \xc8\x99i au scris un scenariu intitulat "One Saliva Bubble", Steve Martin urm\xc3\xa2nd s\xc4\x83 interpreteze rolul principal. Cu toate acestea, nici acest film nu a fost realizat._NEWLINE_Impresarul lui Lynch, Tony Krantz, \xc3\xaencercase s\xc4\x83-l conving\xc4\x83 pe cineast s\xc4\x83 lucreze pentru televiziune \xc3\xaenc\xc4\x83 din perioada lui "Blue Velvet" dar acesta nu fusese niciodat\xc4\x83 cu adev\xc4\x83rat interesat de idee. "A\xc8\x99a c\xc4\x83 \xc3\xaentr-o zi eu \xc8\x99i Mark discutam la Du Pars, cafeneaua de la interse\xc8\x9bia str\xc4\x83zilor Laurel Canyon \xc8\x99i Ventura, c\xc3\xa2nd, deodat\xc4\x83, ne-a venit imaginea asta a unui cadavru adus de ape pe malul unui lac", \xc3\xae\xc8\x99i aminte\xc8\x99te Lynch \xc3\xaen cartea "Lynch on Lynch". Lynch \xc8\x99i Frost au prezentat ideea celor de la ABC \xc3\xaen timpul unei \xc3\xaent\xc3\xa2lniri de 10 minute cu unul din directori, Chad Hoffman, aduc\xc3\xa2nd practic doar imaginea aceasta \xc8\x99i conceptul, conform spuselor regizorului: "Misterul uciga\xc8\x99ului Laurei Palmer era fundalul, dar acesta avea s\xc4\x83 se retrag\xc4\x83 \xc3\xaencetul cu \xc3\xaencetul pe m\xc4\x83sur\xc4\x83 ce f\xc4\x83ceam cuno\xc8\x99tin\xc8\x9b\xc4\x83 cu ceilal\xc8\x9bi locuitori ai ora\xc8\x99ului \xc8\x99i cu problemele pe care le aveau... Proiectul avea s\xc4\x83 combine o investiga\xc8\x9bie de poli\xc8\x9bie cu vie\xc8\x9bile obi\xc8\x99nuite ale personajelor. "_NEWLINE_Canalul de televiziune a agreat ideea \xc8\x99i le-a cerut lui Lynch \xc8\x99i Frost s\xc4\x83 scrie un scenariu pentru episodul pilot. Ini\xc8\x9bial, serialul se numea "Northwest Passage" \xc8\x99i era plasat \xc3\xaen Dakota de Nord. _NEWLINE_De\xc8\x99i lui Robert Iger de la ABC i-a pl\xc4\x83cut episodul pilot, i-a fost greu s\xc4\x83-i conving\xc4\x83 pe restul \xc8\x99efilol re\xc8\x9belei. Iger a sugerat ca episodul s\xc4\x83 fie ar\xc4\x83tat unui grup mai t\xc3\xa2n\xc4\x83r \xc8\x99i mai divers, c\xc4\x83ruia i-a pl\xc4\x83cut, iar cei de la ABC au fost convin\xc8\x99i s\xc4\x83 cumpere \xc8\x99apte episoade, fiecare cost\xc3\xa2nd 1 milion de dolari. Unii directori ai canalului anticipau ca serialul s\xc4\x83 nu fie difuzat. Cu toate acestea, Iger s-a g\xc3\xa2ndit s\xc4\x83 \xc3\xael programeze \xc3\xaen grila de prim\xc4\x83var\xc4\x83. Ultima \xc3\xaenfruntare s-a dat \xc3\xaentr-o teleconferin\xc8\x9b\xc4\x83 \xc3\xaentre iger \xc8\x99i o sal\xc4\x83 plin\xc4\x83\n_START_SECTION_\nSucces surpriz\xc4\x83\n_START_PARAGRAPH_\nTwin Peaks s-a n\xc4\x83scut ca un proiect extravagant pentru David Lynch \xc8\x99i Mark Frost. Au filmat episodul pilot cu un acord din partea canalului de televiziune conform c\xc4\x83ruia putea s\xc4\x83 filmeze un final adi\xc8\x9bional pentru a crea un film de lung metraj destinat comercializ\xc4\x83rii \xc3\xaen Europa \xc3\xaen cazul \xc3\xaen care serialul nu avea s\xc4\x83 fie difuzat. Acestea au fost \xc3\xaenceputurile de r\xc4\x83u augur ale serialului Twin Peaks._NEWLINE_\xc3\x8en prima serie, c\xc4\x83utarea uciga\xc8\x99ului Laurei Palmer a pus serialul \xc3\xaen mi\xc8\x99care \xc8\x99i a cucerit imagina\xc8\x9bia publicului, de\xc8\x99i creatorii au recunoscut c\xc4\x83 era vorba de fapt despre un MacGuffin, o strategie pus\xc4\x83 la punct pentru a se asigura interesul continuu al audien\xc8\x9bei. Fiecare episod era de fapt despre or\xc4\x83\xc8\x99eni \xc8\x99i despre latura sinistr\xc4\x83 a unui or\xc4\x83\xc8\x99el aparent idilic._NEWLINE_Prima serie a avut numai opt episoade \xc8\x99i a fost considerat\xc4\x83 revolu\xc8\x9bionar\xc4\x83 din punct de vedere artistic \xc8\x99i tehnic pentru televiziunea din acea perioad\xc4\x83, \xc3\xaencerc\xc3\xa2nd s\xc4\x83 adere la standardele filmului. Lynch \xc8\x99i Frost au \xc8\x9binut proiectul sub control pe parcursul primei serii, aleg\xc3\xa2nd personal fiecare regizor, unii fiind vechi cuno\xc8\x99tin\xc8\x9be de-ale lui Lynch de la American Film Institute (de exemplu, Caleb Deschanel \xc8\x99i Tim Hunter) sau recomand\xc4\x83ri ale apropia\xc8\x9bilor lui Lynch._NEWLINE_Elementele interesante, stilul \xc3\xaenc\xc3\xa2nt\xc4\x83tor \xc8\x99i scenariul inteligent au f\xc4\x83cut din Twin Peaks un succes gigantic \xc8\x99i surprinz\xc4\x83tor. Publicului i-au pl\xc4\x83cut personajele extravagante, mai ales agentul Dale Cooper, interpretat de Kyle MacLachlan, \xc8\x99i umorul bizar. La scurt timp dup\xc4\x83 finalul ambiguu al primei serii, popularitatea emisiunii a atins apogeul, iar Peaksmania s-a n\xc4\x83scut. Brusc, toat\xc4\x83 lumea \xc8\x99tia de Twin Peaks, care \xc3\xaencepuse s\xc4\x83 intre \xc3\xaen cultura popular\xc4\x83 general\xc4\x83 (de exemplu, la Saturday Night Live), iar creatorii \xc8\x99i actorii ap\xc4\x83reau \xc3\xaen mod regulat la talk show-uri \xc8\x99i \xc3\xaen interviuri. ABC a \xc3\xaenceput s\xc4\x83-\xc8\x99i ia \xc3\xaen serios noul serial ciudat. Se considera c\xc4\x83 Twin Peaks va domina Premiile Emmy din 1990, fiind nominalizat la nu mai pu\xc8\x9bin de opt premii, excluz\xc3\xa2ndu-le pe cele tehnice, \xc3\xaens\xc4\x83 mul\xc8\x9bi (\xc3\xaen special creatorii serialului) au fost \xc8\x99oca\xc8\x9bi c\xc3\xa2nd Twin Peaks nu a c\xc3\xa2\xc8\x99tigat niciun premiu\n_START_SECTION_\nA doua serie\n_START_PARAGRAPH_\nLa scurt timp dup\xc4\x83 succesul, at\xc3\xa2t critic, c\xc3\xa2t \xc8\x99i financiar, al priemi serii, ABC a comandat un al doilea sezon, de data aceasta m\xc4\x83rind semnificativ num\xc4\x83rul de episoade la 22. \xc3\x8en acest timp, canalul de televiziune a insistat ca scenari\xc8\x99tii s\xc4\x83 dezv\xc4\x83luie uciga\xc8\x99ul Laurei Palmer \xc3\xaen noua serie. Aceast\xc4\x83 idee era \xc3\xaempotriva opiniei lui David Lynch, care ar fi vrut ca adev\xc4\x83rul s\xc4\x83 r\xc4\x83m\xc3\xa2n\xc4\x83 secret pentru totdeauna, \xc3\xaens\xc4\x83 decizia s-a luat chiar f\xc4\x83r\xc4\x83 concursul lui, cu aprobarea directorilor \xc8\x99i a lui Mark Frost, care se temeau c\xc4\x83 publicul se va plictisi de mister dac\xc4\x83 acesta nu avea s\xc4\x83 fie solu\xc8\x9bionat \xc3\xaen cur\xc3\xa2nd. _NEWLINE_Au fost angaja\xc8\x9bi scenari\xc8\x99ti \xc8\x99i regizori noi pentru noua serie \xc8\x99i, dup\xc4\x83 ce a regizat c\xc3\xa2teva episoade (inclusiv pe cel care l-a dezv\xc4\x83luit \xc3\xaen cele din urm\xc4\x83 pe uciga\xc8\x99), David Lynch a \xc3\xaenceput s\xc4\x83 se \xc3\xaendep\xc4\x83rteze \xc3\xaencetul cu \xc3\xaencetul de serial. (Se spune adesea c\xc4\x83 Lynch filma Wild at Heart \xc3\xaen aceast\xc4\x83 perioad\xc4\x83, dar de fapt acest film fusese lansat \xc3\xaenainte de \xc3\xaenceperea celei de-a doua serii din Twin Peaks.)_NEWLINE_Dup\xc4\x83 ce identitatea criminalului a fost \xc3\xaen sf\xc3\xa2r\xc8\x99it dezv\xc4\x83luit\xc4\x83, mul\xc8\x9bi fani s-au ar\xc4\x83tat dezam\xc4\x83gi\xc8\x9bi de solu\xc8\x9bie, \xc3\xaen special deoarece latura ciudat\xc4\x83, etereal\xc4\x83 a serialului, care p\xc3\xa2n\xc4\x83 atunci se putea doar intui, a ap\xc4\x83rut \xc3\xaen prim-plan. Tot \xc3\xaen acest timp, ideea unei idile \xc3\xaentre agentul special Dale Cooper (Kyle MacLachlan) \xc8\x99i Audrey Horne (Sherilyn Fenn), a fost respins\xc4\x83 de Kyle MacLachlan (din cauza, se spune, a iubitei \xc8\x99i colegei Lara Flynn Boyle), care credea c\xc4\x83 personajul s\xc4\x83u, cunsocut pentru valorile morale puternice, nu ar fi acceptat o rela\xc8\x9bie cu o liceean\xc4\x83. Deoarece nu s-a putut ajunge la un consens, scenari\xc8\x99tii s-au v\xc4\x83zut for\xc8\x9ba\xc8\x9bi s\xc4\x83 aduc\xc4\x83 \xc3\xaen prim-plan fire narative minore, care nu fuseser\xc4\x83 create pentru a domina serialul, cu scopul de a acoperi povestea lips\xc4\x83.\n_START_SECTION_\nAudien\xc8\x9b\xc4\x83 \xc3\xaen sc\xc4\x83dere\n_START_PARAGRAPH_\nDatorit\xc4\x83 rezov\xc4\x83rii principalei intrigi (uciderea Laurei Palmer) \xc8\x99i a faptului c\xc4\x83 liniile narative au devenit din ce \xc3\xaen ce mai obscure \xc8\x99i neclare, interesul publicului a \xc3\xaenceput \xc3\xaen sf\xc3\xa2r\xc8\x99it s\xc4\x83 scad\xc4\x83, iar Peaksmania p\xc4\x83rea oficial \xc3\xaencheiat\xc4\x83. Mul\xc8\x9bi considerau c\xc4\x83 extravagan\xc8\x9ba acum deschis\xc4\x83 a serialului \xc3\xael transormase \xc3\xaentr-o autoparodie, fiind departe de \xc8\x99armul \xc8\x99i inteligen\xc8\x9ba primei serii. Aceste nemul\xc8\x9bumiri, \xc3\xaempreun\xc4\x83 cu schimbarea orei de difuzare \xc3\xaen repetate r\xc3\xa2nduri, au dus la o sc\xc4\x83dere uria\xc8\x99\xc4\x83 a ratingului. Pe 15 februarie 1991, ABC a anun\xc8\x9bat c\xc4\x83 serialul fusese pus \xc3\xaen pauz\xc4\x83 nedefinit\xc4\x83, mi\xc8\x99care ce duce de obicei la anularea emisiunii._NEWLINE_Totu\xc8\x99i, acesta nu era sf\xc3\xa2r\xc8\x99itul, pentru c\xc4\x83 exista \xc3\xaenc\xc4\x83 destul interes fa\xc8\x9b\xc4\x83 de serial, astfel c\xc4\x83 fanii au pornit propria campanie de trimis scrisori, denumit\xc4\x83 C.O.O.P. (Citizens Opposed to the Offing of Twin Peaks - cet\xc4\x83\xc8\x9beni care se opun anul\xc4\x83rii Twin Peaks). Campania a reprezentat un mare succes, iar canalul de televiziune a acceptat s\xc4\x83 difuzeze \xc3\xaenc\xc4\x83 \xc8\x99ase episoade (pentru a \xc3\xaencheia seria). _NEWLINE_\xc8\x98tiind c\xc4\x83 acesta era probabil sf\xc3\xa2r\xc8\x99itul serialului, creatorii au f\xc4\x83cut un ultim efort \xc3\xaen speran\xc8\x9ba de a-l revitaliza. Agentului Cooper i s-a dat un interes amoros, Annie Blackburn (Heather Graham) (de data aceasta, f\xc4\x83r\xc4\x83 obiec\xc8\x9bii din partea lui Kyle MacLachlan). \xc3\x8en ultimul episod al seriei, s-a \xc3\xaencercat atragerea interesului publiclui printr-un final dramatic \xc8\x99i ambiguu (a\xc8\x99a cum se procedase pentru seria precedent\xc4\x83). Din nefericire, nu strategia nu a generat suficient interes \xc8\x99i serialul nu a fost re\xc3\xaennoit pentru o a treia serie, l\xc4\x83s\xc3\xa2ndu-i pe fani cu o linie narativ\xc4\x83 nerezolvat\xc4\x83, care continu\xc4\x83 s\xc4\x83 fie dezb\xc4\x83tut\xc4\x83 pe Internet._NEWLINE_David Lynch \xc3\xaensu\xc8\x99i s-a \xe2\x80\x9e\xc3\xaentors\xe2\x80\x9d s\xc4\x83 regizeze ultimul episod, sup\xc4\x83r\xc3\xa2ndu-i pe unii din scenari\xc8\x99ti, care se sim\xc8\x9biser\xc4\x83 abandona\xc8\x9bi de regizor cu ceva timp \xc3\xaenainte \xc8\x99i care nu au fost mul\xc8\x9bumi\xc8\x9bi de \xc3\xaentoarcerea sa neanun\xc8\x9bat\xc4\x83 \xc8\x99i de schimb\xc4\x83rile ulterioare aduse scenariului. Cu toate acestea, regia lui Lynch a dat na\xc8\x99tere unui episod memorabil, suprarealist, de co\xc8\x99mar, iar personalit\xc4\x83\xc8\x9bile protagoni\xc8\x99tilor s-au \xc3\xaentors la o stare mai apropiat\xc4\x83 de cea ini\xc8\x9bial\xc4\x83, ignor\xc3\xa2ndu-se schimb\xc4\x83rile petrecute \xc3\xaen seria a doua. _NEWLINE_Ulterior, David Lynch, nemul\xc8\x9bumit de \xe2\x80\x9eamestecul\xe2\x80\x9d canalului ABC \xc3\xaen decursul celui de-al doilea sezon, av\xc3\xa2ndut \xc3\xaentregul serial televiziunii Bravo pentru o sum\xc4\x83 mic\xc4\x83 de bani. Bravo a \xc3\xaenceput s\xc4\x83 difuzeze serialul de la \xc3\xaenceput, \xc3\xaens\xc4\x83, cu toate c\xc4\x83 Lynch a creat introduceri ale Doamnei cu Butucul pentru fiecare episod, interesul publicului nu a fost acela\xc8\x99i ca prima dat\xc4\x83.\n_START_SECTION_\nUrm\xc4\x83ri \xc8\x99i mo\xc8\x99tenire\n_START_PARAGRAPH_\nChiar \xc8\x99i dup\xc4\x83 difuzarea ultimului episod, David Lynch nu terminase cu \xe2\x80\x9eTwin Peaks\xe2\x80\x9d. \xc3\x8en 1992, \xe2\x80\x9eTwin Peaks: Fire Walk With Me\xe2\x80\x9d, filmul de lung metraj \xe2\x80\x9eTwin Peaks\xe2\x80\x9d, a fost lansat, spre bucuria fanilor ner\xc4\x83bd\xc4\x83tori. Subiectul era cel care \xc3\xael interesase ini\xc8\x9bial pe Lynch: povestea Laurei Palmer. Filmul prezenta ac\xc8\x9biunea anterioar\xc4\x83 serialului, anume moartea Laurei \xc8\x99i evenimentele care au precedat-o. Din nefericire, mul\xc8\x9bi, inclusiv fanii serialului \xc8\x99i critici de film, au fost dezam\xc4\x83gi\xc8\x9bi de acest proiect, care era mai tulbur\xc4\x83tor \xc8\x99i mai pu\xc8\x9bin comic dec\xc3\xa2t serialul \xc8\x99i nu rezolva finalul ambiguu al acestuia. Un alt defect important la momentul respectiv era imposibilitatea de a \xc3\xaen\xc8\x9belege filmul f\xc4\x83r\xc4\x83 a fi familiar cu serialul. _NEWLINE_Mo\xc8\x99tenirea lui \xe2\x80\x9eTwin Peaks\xe2\x80\x9d se poate vedea \xc3\xaen multitudinea de seriale \xe2\x80\x9ebizare\xe2\x80\x9d care i-au urmat, ca de exemplu Northern Exposure, Wild Palms, Eerie, Indiana, Picket Fences, Dosarele X, Neveste disperate, Veronica Mars, Lost \xc8\x99i Carniv\xc3\xa0le. Multe dintre acestea au fost supranumite \xe2\x80\x9eurm\xc4\x83torul \xe2\x80\x9eTwin Peaks\xe2\x80\x9d\xe2\x80\x9d, fie \xc3\xaenainte s\xc4\x83 debuteze sau dup\xc4\x83 ce au ajuns emisiuni de succes.\n_START_SECTION_\nColoana sonor\xc4\x83\n_START_PARAGRAPH_\nCompozitorul Angelo Badalamenti, care a contribuit frecvent la proiectele lui Lynch, a realizat coloana sonor\xc4\x83 a serialului, cre\xc3\xa2nd, printre alte piese, leitmotivul \xe2\x80\x9eLaura\xe2\x80\x99s Theme\xe2\x80\x9d, celebra melodie de generic. C\xc3\xa2teva melodii au fost \xc3\xaemprumutate de pe albumul \xe2\x80\x9eFloating Into the Night\xe2\x80\x9d a lui Julee Cruise, scris \xc3\xaen mare parte de Badalamenti \xc8\x99i Lynch \xc8\x99i lansat \xc3\xaen 1989. C\xc3\xa2ntecele \xe2\x80\x9eFalling\xe2\x80\x9d, \xe2\x80\x9eThe Nightingale\xe2\x80\x9d \xc8\x99i \xe2\x80\x9eInto the Night\xe2\x80\x9d, care se g\xc4\x83sesc \xc3\xaen varianta complet\xc4\x83 pe album, au fost utilizate \xc3\xaen diverse episoade.'